Idi epalabas diy chegwen akow,
bintihan iren Jesus i Samaria et kimowan ired Galilee a bimadegan Jesus.
Kigwan Jesus i “Nagwariy profiten nachijaw ched dogad to ngo.”
Nem idi mimothok ires Jesus cha Galilee,
igwat na too tep mita ren emiin i kaskasdaaw a ima-imag tod Jerusalem nonta ekipiyasta ira.
Et imoli mowan si Jesus cha Cana a siyodad na Galilee a engipabalinan to na chanom na adak.
Iyaytompong a gwared siyodad na Capernaum i sa-kin ofisiyal na gobirnon mansekit i anak ton dahi.
Idi chimag na ofisiyal i mimothok si Jesus cha Galilee a edafo did Judea,
kimowan a chakos cha kad-an to.
Et ekikakaasi i onkowan si Jesus cha Capernaum say pemapteng toy anak to tep chanchanin metiy.
Et kigwan Jesus i “Niyana mesepol a si-nengen jo nin i kaskasdaaw a sinjal asan kayo mematid si-kak?”
Nem kigwan mowan na ofisiyal i “Afo,
pangaasim,
gomali say nat metiy i anak ko.”
Et kigwan Jesus i “Betik ka wa.
Manbiyag i anak mo.”
Piyati na ofisiyal i kigwan Jesus et bimetik malen chakos.
Idi manbebetik iwa ofisiyal,
iyaspol iren ma bagaen ton kigwan cha i “Mapteng miy anak mo.”
Et inbaga thod si-kara i nengoy oras a inmapteng na anak to.
Insongbat cha i “Iya-kal i petang to nonta ala ona na ka-cheman.”
Et niyemnem na awa i seman i oras a kigwan Jesus i “Manbiyag i anak mo.”
Isonga,
emati wed Jesus,
pati emiin a naiyan-iyan cha baliy to.
Sejay i maykadgwen milagron imag Jesus cha Galilee.
Imag to man nonta imoli did Judea.